EUROOPAN UNIONIN VIRKAMIESTUOMIOISTUIMEN TUOMIO (ensimmäinen jaosto)

28 päivänä huhtikuuta 2016

FY

vastaan

Euroopan unionin neuvosto

”Henkilöstö — Sosiaaliturva — Yhteinen sairausvakuutusjärjestelmä — Sairauskulujen vastattavaksi ottaminen — Korvauksen määrä — Vakavan sairauden tunnustaminen — Kriteerit — Henkilöstösääntöjen 72 artikla ja sairauskulujen korvaamista koskevat yleiset täytäntöönpanosäännöt”

Aihe:

SEUT 270 artiklaan, jota sovelletaan Euratomin perustamissopimukseen sen 106 a artiklan nojalla, perustuva kanne, jossa FY vaatii virkamiestuomioistuinta kumoamaan yhteisen sairausvakuutusjärjestelmän Brysselin (Belgia) maksutoimiston 8.4.2014 tekemän päätöksen, jolla hylättiin FY:n vaatimus sairauden, johon FY:n poika on sairastunut, vakavaksi sairaudeksi tunnustamisen pidentämisestä sekä FY:n vaatimus sairauteen liittyvien sairauskulujen vastattavaksi ottamisesta täysimääräisesti

Ratkaisu:

Yhteisen sairausvakuutusjärjestelmän Brysselin (Belgia) maksutoimiston 8.4.2014 tekemä päätös, jolla hylättiin vaatimus FY:n pojan sairauden vakavaksi sairaudeksi tunnustamisen pidentämisestä, kumotaan. Euroopan unionin neuvosto vastaa omista oikeudenkäyntikuluistaan, ja se velvoitetaan korvaamaan FY:n oikeudenkäyntikulut.

Tiivistelmä

Virkamiehet — Sosiaaliturva — Sairausvakuutus — Vakava sairaus — Määrittäminen — Kriteerit — Velvollisuus tutkia asianomaisen henkilön terveydentila — Konkreettinen ja yksityiskohtainen tutkiminen — Tuomioistuinvalvonta — Ulottuvuus — Rajat

(Henkilöstösääntöjen 72 artikla)

Virkamiestuomioistuimen on lääketieteen alalla harjoittamansa rajoitetun tuomioistuinvalvonnan yhteydessä tutkittava yhtäältä, onko toimivaltainen viranomainen kieltäytyessään pitämästä sairautta vakavana todellisuudessa tukeutunut tämän luonnehdinnan edellytyksenä oleviin kriteereihin, ja toisaalta varmistettava, ettei se ole tehnyt ilmeistä virhettä päätellessään tietoonsa saatetuista lääketieteellisistä toteamuksista, joihin virkamiestuomioistuin ei voi ottaa kantaa, jollei hallinto ole ottanut niiden sisältöä vääristyneellä tavalla huomioon, että nämä kriteerit eivät olleet täyttyneet samanaikaisesti.

Sairauskulujen korvaamista koskevista komission yleisistä täytäntöönpanosäännöistä, joiden III osastossa vahvistetaan muun muassa vakavan sairauden tunnustamiseen liittyvät menettelyt, on todettava, että vaikka mainitun III osaston 5 luvun 1 kohdassa mainittujen neljän kriteerin on täytyttävä samanaikaisesti, asiantuntijalääkärin tai lääketieteellisen neuvoston suorittamassa tutkimisessa tehty arviointi joistakin näistä kriteereistä – kun otetaan huomioon tässä säännössä säädetty riippuvuussuhde näiden neljän kriteerin välillä – voi vaikuttaa muista kriteereistä tehtävään arviointiin. Vaikka jokin kriteereistä saattaa vaikuttaa jäävän täyttymättä, kun sitä tarkastellaan erillään muista, sen tutkiminen muiden kriteereiden arvioinnin yhteydessä voi siten johtaa vastakkaiseen päätelmään eli siihen, että kriteeri täyttyy, mikä estää asiantuntijalääkäriä tai lääketieteellistä neuvostoa tyytymästä ainoastaan yhden kriteerin tutkimiseen.

Virkamiestuomioistuimen on lääketieteellisten elinten vakavan sairauden toteamista koskevassa menettelyssä antamien lausuntojen osalta harjoittamansa rajallisen valvonnan yhteydessä varmistuttava tältä osin siitä, että nämä lausunnot on annettu asianomaisen terveydentilan konkreettisen eli tosiasiallisen sekä käsiteltävän asian olosuhteisiin soveltuvan tutkimisen perusteella ja että tässä tutkimisessa on otettu kokonaisvaltaisesti huomioon yleisten täytäntöönpanosääntöjen III osaston 5 luvun 1 kohdassa vaaditulla tavalla siinä säädetyt neljä toisistaan riippuvaista kriteeriä.

(ks. 30, 31 ja 33 kohta)

Viittaukset:

Virkamiestuomioistuin: tuomio 18.9.2007, Botos v. komissio (F-10/07, EU:F:2007:161, 41 kohta) ja tuomio 28.9.2011, Allen v. komissio (F-23/10, EU:F:2011:162, 66, 79 ja 80 kohta)